VSL sklep I Cpg 1137/2000
Sodna praksa višjih sodišč, 2001-03-14

izterjava neplačane takse - taksni zavezanec

Z zakonom predpisane sodne takse mora plačati tisti, ki predlaga uvedbo postopka, za odločbo sodišča prve stopnje pa tožnik oz. predlagatelj. O tem, kdo je dolžan nositi stroške postopka, ki so nastali nasprotni stranki in jih je ta predhodno založila, odloči sodišče prve stopnje v skladu z načelom uspeha v postopku. Navedena odločitev pa ne vpliva na obveznost tožeče stranke, da sodišču poravna svojo taksno obveznost.

Pritožbi se delno ugodi in se izpodbijani sklep spremeni tako, da je taksni zavezanec E. d.o.o., dolžan plačati dolgovano takso v znesku 20.587,50 SIT in kazensko takso v višini 10.293,75 SIT, skupaj 30.881,25 SIT.

Sodišče prve stopnje je z izpodbijanim sklepom ugotovilo, da taksni zavezanec t.j. tožeča stranka, v predpisanem roku 15 dni od prejema taksnega opomina, ni plačala dolgovane sodne takse za izvršilni predlog in sodbo v višini 24.525,00 SIT in takse za opomin v znesku 2.700,00 SIT, zato mora poleg dolgovane takse v višini 27.225,00 SIT plačati še pribitek kazenske takse v višini 13.612,50 SIT. Skupaj 40.837,50 SIT. Zoper navedeni sklep se je taksni zavezanec pravočasno pritožil. Navedel je, da je Višje sodišče v Ljubljani s sodbo potrdilo sodbo Okrožnega sodišča v Ljubljani, opr. št. III Pg 844/95 z dne 06.11.1996, s katero je bilo toženi stranki naloženo tudi plačilo pravdnih stroškov tožeče stranke. Zato meni, da ni dolžan plačati nobenih sodnih stroškov in taks in jih mora sodišče izterjati od tožene stranke. Pritožba je delno utemeljena. Zakon o sodnih taksah (v nadaljevanju ZST) določa, da mora z zakonom predpisane sodne takse plačati tisti, ki predlaga uvedbo postopka (1. odst. 3. člena ZST), za odločbo sodišča prve stopnje pa tožnik oz. predlagatelj (2. odst. 3. člena ZST). Zato je sodišče prve stopnje plačilo dolgovane takse za predlog za izvršbo in sodbo pravilno naložilo tožeči stranki. V zvezi s pritožbeno navedbo, da je bilo s sodbo sodišča prve stopnje, ki je pravnomočna, plačilo pravdnih stroškov naloženo toženi stranki, pa sodišče druge stopnje še dodaja, da Zakon o pravdnem postopku (v nadaljevanju ZPP/77), v 152. členu določa, da vsaka stranka predhodno sama trpi stroške, ki jih povzroči s svojimi dejanji. Navedeno v povezavi z določbo 4. člena ZST, ki določa, da je takso treba plačati takrat, ko nastane taksna obveznost, pomeni, da bo morala sodne takse najprej založiti tožeča stranka. Taksna obveznost je namreč nastala, ko je bil predlog za izvršbo izročen sodišču, za sodbo pa takrat, ko je bila obravnava zaključena (prim. 2. odst. 4. člena ZST). O tem, kdo bo nosil stroške postopka, ki so nastali nasprotni stranki in jih je ta predhodno založila, odloči sodišče prve stopnje v skladu z načelom uspeha v postopku (glej 154. člen ZPP/77). Vendar odločitev, da je tožena stranka dolžna tožeči stranki povrniti stroške pravdnega postopka, ne vpliva na obveznost tožeče stranke kot taksnega zavezanca, da predhodno poravna svojo taksno obveznost. Zato je pravilna odločitev sodišča prve stopnje, da se plačilo dolgovane takse za izvršilni predlog in sodbo prisilno izterja od tožeče stranke. Sodišče druge stopnje je preverilo tudi pravilnost odmere izterjevane sodne takse. Glede na vrednost spornega predmeta 80.000,00 SIT in upoštevaje vrednost točke ob vložitvi predloga za izvršbo (08.09.1995 je ta znašala 11,00 SIT), znaša taksa za predlog za izvršbo glede na tedaj veljavna določila ZST 450 točk (tar. št. 2/1 in 5/1 ZST), taksa za opomin pa 75 točk (tar. št. 37 ZST). Taksa za sodbo z dne 06.11.1996 znaša glede na takratno vrednost točke 12,00 SIT 900 točk (tar. št. 1/2 in 6/2 ZST), taksa za opomin pa 100 točk (tar. št. 37 ZST), skupaj 1525 točk. Glede na določbo 5. odst. 7. člena zST, da se ob izdaji sklepa o prisilni izterjavi sodne takse upošteva vrednosttočke na dan izdaje sklepa, znaša dolgovana sodna tksa 20.587,50 SIT (vrednost točke je bila 13,50 SIT) in ne 24.525,00 SIT. Ker taksni zavezanec dolgovane takse ni plačal v roku 15 dni od prejema opomina (povratnici pripeti v spisu k list. št. 4 in 23), je dolžan po 29. členu ZST v zvezi s 30. členom ZST poleg dolgovane takse plačati še pribitek kazenske takse v višini 50% dolgovane takse, skupaj 30.881,25 SIT. Glede na navedeno je sodišče druge stopnje pritožbi tožeče stranke delno ugodilo in izpodbijani sklep spremenilo tako, kot je razvidno iz izreka tega sklepa.

ZST člen 3,  3/1,  3/2,  4,  3,  3/1,  3/2,  4.  ZPP (1977) člen 152,  152.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.